**DĖL ROKIŠKIO RAJONO SAVIVALDYBĖS TARYBOS 2019 M. GEGUŽĖS 31 D. SPRENDIMO NR. TS-131 „DĖL ROKIŠKIO RAJONO STRATEGINIO PLANAVIMO KOMISIJOS SUDARYMO“ DALINIO PAKEITIMO**

2021 m. sausio 29 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 18 straipsnio 1 dalimi, Rokiškio rajono savivaldybės taryba n u s p r e n d ž i a:

Iš dalies pakeisti Rokiškio rajono savivaldybės tarybos 2019 m. gegužės 31 d. sprendimo Nr. TS-131 „Dėl Rokiškio rajono strateginio planavimo komisijos sudarymo“ 2 punktą ir papildyti jį žodžiais „Vladislavą Stankūnienę – Demografinių tyrimų ir ekspertizių centro ekspertę;“.

Sprendimas per vieną mėnesį gali būti skundžiamas Lietuvos administracinių ginčų komisijos Panevėžio apygardos skyriui adresu Respublikos g. 62, Panevėžys, Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka.

Savivaldybės meras Ramūnas Godeliauskas

Agnė Grizevičiūtė

Rokiškio rajono savivaldybės tarybai

**SPRENDIMO PROJEKTO**

**DĖL ROKIŠKIO RAJONO SAVIVALDYBĖS TARYBOS 2019 M. GEGUŽĖS 31 D. SPRENDIMO NR. TS-131 „DĖL ROKIŠKIO RAJONO STRATEGINIO PLANAVIMO KOMISIJOS SUDARYMO“ DALINIO PAKEITIMO**

**AIŠKINAMASIS RAŠTAS**

2021-01-11

Rokiškis

**Parengto sprendimo projekto tikslai ir uždaviniai:**: Šiuo sprendimo projektu siūloma papildyti Rokiškio rajono strateginio planavimo komisijos sudėtį, įtraukiant socialinį partnerį – VšĮ Demografinių tyrimų ir ekspertizių centro atstovę – ekspertę prof. habil. dr. Vladislavą Stankūnienę.

**Šiuo metu esantis teisinis reglamentavimas**: Rokiškio rajono savivaldybės tarybos 2016 m. vasario 19 d. sprendimu Nr. TS-21 patvirtintas Rokiškio rajono savivaldybės strateginio veiklos planavimo tvarkos aprašas.

**Spendimo projekto esmė**: Savivaldybės taryba savo įgaliojimų laikui gali sudaryti nuolatines komisijas. Rokiškio rajono strateginio planavimo komisija (toliau – Komisija) stebi ir vertina Savivaldybės strateginių planų, plėtros programų rengimo, įgyvendinimo procesą, aprobuoja strateginius tikslus bei programas, metines ataskaitas, teikia pasiūlymus dėl strateginio planavimo proceso tobulinimo, strateginių planų ar programų keitimo, papildymo. Komisiją sudaro savivaldybės tarybos pirmininkas ir komitetų pirmininkai, administracijos direktorius, Komisijos darbe kviečiami dalyvauti Savivaldybės socialinių – ekonominių partnerių atstovai.

2020 m. gruodžio 23 d. Rokiškio rajono savivaldybės tarybos sprendimu Nr. TS-305 „Dėl pritarimo Demografinių tyrimų ir ekspertizių centro ir Rokiškio rajono savivaldybės bendradarbiavimo suitarčiai“ buvo pritarta Rokiškio rajono savivaldybės ir Demografinių tyrimų ir ekspertizių centro (toliau – Centras) bendradarbiavimo sutarčiai, kuri buvo pasirašyta 2021 m. sausio 12 d. Remiantis šia sutartimi bus bendradarbiaujama mokslo ir socialinės partnerystės srityse: rengiant ir vykdant tyrimus, inicijuojant ir įgyvendinant bendrus projektus, keičiantis informacija, organizuojant ir dalyvaujant mokslinėse-praktinėse konferencijose, seminaruose ir diskusijose, dalyvaujant infrastruktūrų veiklose bei vykdant kitą veiklą, atitinkančią abiejų šalių veiklos kryptis ir interesus. Siūloma papildyti Rokiškio r. strateginio planavimokomisijos socialinių – ekonominių partnerių sąrašą , įtraukiant minėto Centro atstovą, kuris savo patarimais, įžvalgomis ir ekspertine patirtimi galės reikšmingai prisidėti prie Rokiškio r. savivaldybės strateginio planavimo procesų, siekiant sumažinti neigiamas demografinių pokyčių tendencijas rajone, bendradarbiauti kitais klausimais, susijusiais su rajono strategine plėtra.

Centro sutikimas į Rokiškio rajono savivaldybės strateginio planavimo komisiją deleguoti ekspertę prof. habil. dr. V. Stankūnienę gautas 2021 m. sausio 13 d. (Rokiškio r. sav. registracijos Nr. GD-191).

**Galimos pasekmės, priėmus siūlomą tarybos sprendimo projektą:**

**teigiamos** – demografinių procesų ekspertas suteiks vertingų įžvalgų, kurios gali būti reikšmingos neigiamiems demografiniams pokyčiams rajone mažinti;

**neigiamos** – nėra.

**Kokia sprendimo nauda Rokiškio rajono gyventojams.** Atnaujintos sudėties Rokiškio rajono strateginio planavimo komisija užtikrins savivaldybės strateginio planavimo proceso tobulinimą.

**Finansavimo šaltiniai ir lėšų poreikis:** sprendimui įgyvendinti nebus naudojamos savivaldybės biudžeto lėšos.

**Suderinamumas su Lietuvos Respublikos galiojančiais teisės norminiais aktais.** Projektas neprieštarauja galiojantiems teisės aktams.

**Antikorupcinis vertinimas.** Teisės akte nenumatoma reguliuoti visuomeninių santykių, susijusių su LR korupcijos prevencijos įstatymo 8 str. 1 d. numatytais veiksniais, todėl teisės aktas nevertintinas antikorupciniu požiūriu.

Strateginio planavimo, investicijų ir viešųjų pirkimų

skyriaus vyr. specialistė Agnė Grizevičiūtė